ไตรมาส4ฟิวเจอร์หุ้นรายตัวมาแรง
TFEXจ่อปรับสัญญาขั้นต่ำ ใช้โปรแกรมซื้อขายออปชัน
17 ต.ค. 2555

TFEXจ่อปรับสัญญาขั้นต่ำ ใช้โปรแกรมซื้อขายออปชัน
ไตรมาส 4 ปีนี้ฟิวเจอร์สหุ้นรายตัวมาแรง ปีหน้าTFEX เตรียมปรับปรุงสัญญาขั้นต่ำให้เพิ่มขึ้น และเตรียมนำโปรแกรมซื้อขายออปชันเข้ามาช่วย
นางเกศรา มัญชุศรี กรรมการผู้จัดการ บริษัท ตลาดอนุพันธ์(ประเทศไทย) หรือ TFEX เปิดเผยว่า ในช่วงไตรมาส 4 ปีนี้สัญญาซื้อขายอ้างอิงหุ้นรายตัว (ซิงเกิลสต๊อก) จะมีปริมาณการซื้อขายมากขึ้น เนื่องจากดัชนีหุ้นเมื่อปรับตัวมาอยู่บริเวณ 1,300 จุด แล้วดัชนีค่อนข้างทรงตัว แต่ในส่วนของหุ้นรายตัวยังมีการปรับตัวเพิ่มขึ้นอยู่ ที่จะสนับสนุนให้การซื้อขายในส่วนของซิงเกิลสต๊อกเพิ่มขึ้น โดยช่วง 1-2 เดือนนี้การซื้อขายเฉลี่ย 9,000-1 หมื่นสัญญาต่อวัน แต่ในช่วงต้นปีมาจนถึงขณะนี้มีการซื้อขายเฉลี่ย 7,700 สัญญาต่อวัน 
ทั้งนี้ ในปีหน้าตลาดอนุพันธ์มีแผนจะเพิ่มสัดส่วนนักลงทุนสถาบันในประเทศและต่างประเทศ ให้เข้ามาลงทุนในตลาดอนุพันธ์มากขึ้น ในส่วนของนักลงทุนสถาบันในประเทศจะมีการเดินสายให้ความรู้กับบรรดากองทุนเพื่อการสำรองเลี้ยงชีพ เพื่อให้ใช้อนุพันธ์ในการบริหารพอร์ตเพื่อสร้างผลตอบแทนที่ดี 
ขณะที่นักลงทุนต่างประเทศนั้น TFEX จะมีการเดินทางไปนำเสนอข้อมูล (โรดโชว์) กับผู้ลงทุนในสิงคโปร์และฮ่องกงเพียง 2 ประเทศ เพราะเป็นศูนย์รวมของการเงินในภูมิภาคนี้ ตลาดอนุพันธ์คาดหวังว่าสัดส่วนของนักลงทุนสถาบันต่างประเทศ สถาบันในประเทศและการซื้อขายของผู้ดูแลสภาพคล่อง (มาร์เก็ตเมกเกอร์) ในอนาคตน่าจะเพิ่มขึ้นมาอยู่ในสัดส่วน 50% ของการซื้อขาย จากปัจจุบันที่ 40-45% ขณะที่สัดส่วนนักลงทุนรายย่อยปัจจุบันอยู่ที่ 55-60% 
นอกจากนี้ ในปีหน้าตลาดอนุพันธ์จะมีการเพิ่มจำนวนสินค้าอ้างอิงในซิงเกิลสต๊อก จากปัจจุบันที่มีจำนวนหุ้นอ้างอิง 30 ตัว และจะมีการเพิ่มเพดานการถือครองสัญญาซิงเกิลสต๊อกให้มากกว่าเดิมที่จำกัดไว้ 2 หมื่นสัญญา เพื่อให้เหมาะสมกับหุ้นที่มีการอ้างอิง 
ขณะเดียวกันจะมีการกระตุ้นเพื่อให้ออปชันมีการซื้อขายเพิ่มขึ้น โดย TFEX มีความสนใจจะนำโปรแกรมการซื้อขายจากต่างประเทศเข้ามาให้บริการผ่านบริษัท เซ็ทเทรด กรณีนี้ทางคณะกรรมการตลาดหลักทรัพย์แห่งประเทศไทย ได้เห็นชอบในหลักการแล้ว และอยู่ระหว่างการคัดเลือกผู้พัฒนาโปรแกรม โดยได้ไปดูงานในไต้หวันพบว่ามีผู้พัฒนาอยู่หลายราย และสามารถพัฒนาโปรแกรมการซื้อขายที่สามารถแปลงความยากการลงทุนในออปชันให้สามารถเข้าใจได้ง่าย 
TFEX คาดหวังว่าจะทำให้ปริมาณการซื้อขายสัญญาออปชันในไทยน่าจะสูงกว่าปัจจุบันนี้ที่มีการซื้อขาย 236 สัญญาต่อวัน เพราะในไต้หวันปีที่ผ่านมามีการซื้อขายสัญญาออปชันถึง 125 ล้านสัญญา และ 8 เดือนของปีนี้อาจลดลงไปบ้างแต่ยังอยู่ในระดับสูงประมาณ 70 ล้านสัญญาต่อวัน
อย่างไรก็ตาม ภาพรวมการซื้อขายในส่วนของตลาดอนุพันธ์ในช่วง 9 เดือนนี้อยู่ที่ 4.4 หมื่นสัญญาต่อวัน ห่างจากเป้าหมายที่ตั้งไว้ แต่เติบโต 10% เมื่อเทียบกับปีที่ผ่านมา สูงกว่าตลาดฟิวเจอร์สทั่วโลกที่มีการปรับตัวลดลง 10%